SL Uradni list Evropske unije C 65/1

MNENJE KOMISIJE

z dne 16. februarja 2018

o spremenjenem načrtu za odlaganje radioaktivnih odpadnih snovi iz obrata za dekontaminacijo in ekstrakcijo urana SOCATRI v Tricastinu v Franciji

(Besedilo v francoskem jeziku je edino verodostojno)

(2018/C 65/01)

Spodnja ocena je izvedena v skladu z določbami Pogodbe Euratom brez poseganja v kakršne koli dodatne ocene, ki se izvajajo v skladu s Pogodbo o delovanju Evropske unije, in obveznosti, ki izhajajo iz nje in sekundarne zakonodaje (1).

Evropska komisija je 30. avgusta 2017 v skladu s členom 37 Pogodbe Euratom od francoske vlade prejela splošne podatke v zvezi s spremenjenim načrtom za odlaganje radioaktivnih odpadnih snovi (2) iz obrata za dekontaminacijo in ekstrakcijo urana SOCATRI.

Na podlagi teh podatkov in po posvetovanju s skupino strokovnjakov je Komisija oblikovala naslednje mnenje:

1. Oddaljenost kraja od meje najbližje države članice, v tem primeru Italije, je 170 km.

2. Spremenjeni načrt predvideva obdelavo radioaktivnih snovi z visokimi ravnmi urana-235, zaradi česar so potrebne višje predpisane meje izpustov za plinaste in tekoče radioaktivne snovi.

3. V običajnih pogojih obratovanja ni verjetno, da bi spremenjeni načrt povzročal izpostavljenost prebivalstva druge države članice, ki bi bila ob upoštevanju mejnih doz iz direktiv o temeljnih varnostnih standardih (3) pomembna z zdravstvenega vidika.

4. Načrtovane spremembe nimajo posledic v zvezi z nenačrtovanimi izpusti radioaktivnih snovi, ki bi lahko bili posledica nesreče take vrste in razsežnosti, kot je navedeno v splošnih podatkih v obstoječem načrtu.

Komisija zato meni, da izvajanje spremenjenega načrta za odlaganje radioaktivnih odpadnih snovi v kateri koli obliki iz obrata za dekontaminacijo in ekstrakcijo urana SOCATRI v Tricastinu v Franciji, tako med običajnim obratovanjem kot tudi v primeru nesreče take vrste in razsežnosti, kot je navedeno v splošnih podatkih, ne bi smelo povzročiti radioaktivne kontaminacije vode, prsti ali ozračja druge države članice, ki bi bila pomembna z zdravstvenega vidika, ob upoštevanju določb iz direktiv o temeljnih varnostnih standardih.

V Bruslju, 16. februarja 2018 Za Komisijo Miguel ARIAS CAÑETE Član Komisije

(1) Na primer, v skladu s Pogodbo o delovanju Evropske unije bi bilo treba okoljske vidike še dodatno oceniti. V zvezi s tem bi Komisija rada opozorila na določbe Direktive 2011/92/EU o presoji vplivov nekaterih javnih in zasebnih projektov na okolje, kakor je bila spremenjena z Direktivo 2014/52/EU; na Direktivo 2001/42/ES o presoji vplivov nekaterih načrtov in programov na okolje, na Direktivo 92/43/EGS o ohranjanju naravnih habitatov ter prosto živečih živalskih in rastlinskih vrst ter Direktivo 2000/60/ES o določitvi okvira za ukrepe Skupnosti na področju vodne politike.

(2) Odlaganje radioaktivnih odpadnih snovi v smislu točke 1 Priporočila Komisije 2010/635/Euratom z dne 11. oktobra 2010 o uporabi člena 37 Pogodbe Euratom (UL L 279, 23.10.2010, str. 36).

(3) Direktiva sveta 96/29/Euratom z dne 13. maja 1996 o določitvi temeljnih varnostnih standardov za varstvo zdravja delavcev in prebivalstva pred nevarnostmi zaradi ionizirajočega sevanja (UL L 159, 29.6.1996, str. 1) ter Direktiva Sveta 2013/59/Euratom z dne 5. decembra 2013 o določitvi temeljnih varnostnih standardov za varstvo pred nevarnostmi zaradi ionizirajočega sevanja in o razveljavitvi Direktiv 89/618/Euratom, 90/641/Euratom, 96/29/Euratom, 97/43/Euratom in 2003/122/Euratom (UL L 13, 17.1.2014, str. 1) z učinkom od 6. februarja 2018.